Ma vas vir moord op sesjarigeDie meisietjie se liggaam is in ‘n suikerrietplantasie gevind. (Foto: IPSS Medical Rescue) Die ma van die sesjarige Alexia Nyamadzawo, wie se liggaam Dinsdag in ŉ suikerrietplantasies in KwaZulu-Natal gevind is, het Woensdag in die hof verskyn op aanklag van haar dogter se moord. Maroela Media het aanvanklik berig dat Alexia se ma aan die polisie gesê het ŉ onbekende man het haar motordeur oopgeruk toe sy naby Shayamoya by ŉ spoedhobbel spoed verminder het. Hy het die meisietjie, wat op die agterste sitplek gelê en slaap het, uit die voertuig gegryp. Die ma en haar ander kind (14) het van die toneel gevlug en ŉ grootskaalse soektog is na die sesjarige kind begin, het brig. Jay Naicker, polisiewoordvoerder, gesê. Luidens ŉ polisieverklaring Woensdagoggend het die polisie Maandag ŉ 42-jarige vrou ondervra en haar toe van moord aangekla. Dié vrou blyk nou Alexia se ma te wees. Volgens die nasionale vervolgingsgesag (NVG) het Fungai Nyamadzawo (42) Woensdag vlugtig in die Umhlali-landdroshof verskyn op aanklagte van moord, ontvoering en dwarsboming van die gereg. News24 berig dat sy in aanhouding sal bly tot 10 Junie, wanneer sy weer in die hof sal verskyn om aansoek om borgtog te doen. Die NVG wou nie meer inligting bekendmaak nie aangesien die polisieondersoek steeds voortduur.